Valtuustoaloite:

**Ylöjärven kaupungin ruokaloissa on ilmoitettava myös lihajalosteiden alkuperämaa**

Ylöjärven Keskusta kokee, että jokaisella ihmisellä on oikeus tietää mitä syö. Suomeen tuodaan tälläkin hetkellä lihaa, jonka tuottaminen Suomessa on kiellettyä. Kunnat tekevät Suomessa ruokahankintoja vuosittain 350 miljoonalla eurolla. Ostamalla ympäristön kannalta hyvillä viljely- ja tuotantomenetelmillä ja eläinten hyvinvointia ja elintarviketurvallisuutta edistävillä tavoilla tuotettuja elintarvikkeita ja ruokapalveluja voidaan vaikuttaa alueellisten ja kotimaisten tuotteiden ja yritysten palveluiden kysyntään. Elintarvikkeiden hankinnoilla on yhteys mikrobilääkeresistenssiin. Ostopäätöksillä on myös suora yhteys kansantalouteen ja vaihtotaseeseen.

Kaikissa Suomen tarjoilupaikoissa on aterian ainesosana käytettävän tuoreen, jäähdytetyn tai jäädytetyn lihan alkuperämaa ilmoitettava kuluttajalle kirjallisesti 1.5.2019 alkaen. Kantar TNS:n selvityksen mukaan 80 prosenttia kuluttajista pitää tärkeänä, että tieto aterian ainesosana käytetyn lihan ja kalan alkuperämaasta olisi tarjoilupaikoissa saatavilla ilman, että sitä tarvitsee erikseen kysyä.

Ylöjärvelle lihat ja lihatuotteet toimittaa Wihurin tukun kautta HK ja Saarioinen. Tuotteiden kotimaisuusasteen pitäisi olla 100%.

Lihan ja lihajalosteiden hankinnan sopimus Ylöjärvellä on päättymässä vuoden 2019 lopussa ja uuden tarjouspyynnön valmistelu on käynnissä ja Ylöjärven Keskusta tähtää siihen, että tulevaisuudessa Ylöjärven kaupungin ruokaloissa käytettävän lihan ja lihajalosteiden kotimaisuusaste on täysin 100%. Ylöjärvi on yrittäjäystävällinen kunta ja toivommekin, että Ylöjärvi huomioi ja kunnioittaa myös suomalaisten maatalousyrittäjien työtä.

Tästä syystä esitämme, että Ylöjärven kaupungin ruokaloissa tulisi laittaa alkuperämerkinnät kaikkiin lihavalmisteisiin esille omatoimisesti esimerkiksi maan lippua tai kirjainlyhennettä käyttäen. Tavoitteena on säilyttää vastuullisten tuotteiden hankinta ja tarjoaminen kaupungin ruokapalvelussa jatkossakin ja lisätä käyttäjien turvallisuuden tunnetta.

Ylöjärven Keskustan valtuustoryhmä

Ylöjärvellä 2.9.2019

Riitta Koskinen ym.